Nuut by LAPA in Desember - Wêreldwyd
Dit is Desember! Die skooljaar is verby en ons het fantastiese boeke vir jongmense – van die jongste tot die kieskeurigste tiener. Let veral op na Nathan Trantraal se vertaling van Jason Reynolds se jeugroman.
Moet ook nie vergeet van die liefde nie! Soos altyd is ons baie trots op ons Romanza-afdeling.
Jy het net sestig naelbyt-sekondes om die belangrikste besluit van jou lewe te neem: Will is vyftien jaar oud. Hy het 'n pistool. Sy broer Shawn is pas vermoor. Will ken die reëls. Jy huil nie. Jy dra nie stories aan nie. Jy neem wraak. Dit is waarheen Will op pad is, met die pistool agter by sy jean ingedruk, die pistool wat sy broer s'n was. Hy klim in die hysbak, sewende vloer, vasbeslote. Hy weet wie se bloed hy soek.
Die hele pad ondertoe, terwyl die hysbak op elke vloer stilhou, klim verskillende mense, wat elkeen iets met die geweld in sy buurt te doen het, in die hysbak. Elkeen van hulle vertel vir Will dele van 'n groter storie as die een wat hy dink hy ken …
Hierdie woedende, verbluffende en briljante jeugroman word in kort, vurige staccato versvorm vertel om 'n rou, eerlike blik op vuurwapengeweld te bied, soos net Jason Reynolds dit kan doen. Nou is dit boonop fantasties in Afrikaans vertaal deur die bekroonde skrywer en digter Nathan Trantraal, wat dit vir Suid-Afrikaanse lesers soveel meer aktueel en herkenbaar, soos vanoggend se koerantopskrifte, maak.
Oor die skrywer: Jason Reynolds is tans een van die bekendste en mees bekroonde jeugboekskrywers ter wêreld, en is die skrywer van die bekroonde boek, When I Was the Greatest, waarvoor hy die Coretta Scott King/John Steptoe-toekenning vir Nuwe Talent ontvang het. Sy boeke Boy in the Black Suit en All American Boys is ook met Coretta Scott King-eretoekennings bekroon. As Brave As You, sy fantastiese debuut vir intermediêre lesers, was 'n Time Book of the Year en wenner van die Kirkus Award. Ghost, die eerste boek in sy Track-reeks vir intermediêre lesers, was 'n National Book Award-finalis. Hy woon in Brooklyn, New York, en sê baie van sy werk is daarop gemik om seuns aan te moedig om meer te lees.
Oor die vertaler: Nathan Trantraal is in 1983 in Kaapstad gebore. Hy is tans een van die opwindendste jong stemme op die Afrikaanse literêre toneel. Sy debuut-digbundel, Chokers en survivors (2015), is met die Ingrid Jonkerprys en 'n ATKV-Woordveertjie vir poësie bekroon. In 2017 het sy tweede digbundel, Alles het niet kom wôd, verskyn, en in 2018 is 'n bundel met sy weeklikse rubrieke vir die Sondagkoerant Rapport gepubliseer as Wit issie 'n colour nie. Hy werk tans aan sy meestersgraad aan die Universiteit van Rhodes. In 2017 het Nathan Trantraal die jongste ontvanger van die Jan Rabie-en-Marjorie Wallace-skrywersbeurs geword.
Uniek, maar binne konteks
Lang pad onnetoe is 'n unieke boek in Afrikaans; omdat Nathan Trantraal die vertaling van die boek so meesterlik behartig het om by 'n Suid-Afrikaanse gehoor aan te sluit. Ander boeke soos Anzil Kulsen se Zita wat ook oor armoede gaan het al meer as 21 000 kopieë verkoop. Haar 'n Hart vol sand, oor jongmense wat by sekswerk betrokke raak weens armoede, was eweneens gewild. Eldridge Jason, die skrywer van Gerook word steeds soos 'n rockster by skole verwelkom.
Dit is die laaste, onvergeetlike Elle-avontuur!
Die matriekdans-monster: Dit is presies wat op die oomblik oor Elle se skouer loer. Die ontwerpersrok van haar drome kos 'n plaas se geld, en sy het geen benul waar sy 'n ander rok vir die matriekdans in die hande gaan kry nie.
Boonop is mevrou Bender terug op haar pos as skoolhoof van Gravitas – en sy is vasbeslote dat Elle haarself as hoofmeisie moet bewys. Wat gaan sy doen om seker te maak sy laat iets waardevols agter; iets om dankie te sê vir die wonderlike jare wat sy by Gravitas beleef het en seker te maak niemand vergeet haar in die jare wat voorlê nie?
Waar Elle in die omtrek is, is daar egter gewoonlik ook hope moeilikheid. Kort voor lank sluip daar 'n paar vreemde nagtelike besoekers in die koshuis rond. Toe Elle agter die kap van die byl kom, moet sy inspring en help – al beteken dit ook sy moet by die skool se rekenaarstelsel probeer inbreek, hoofmeisie ofte not!
Gaan Elle haar droomkans kry om 'n blywende nalatenskap by Gravitas te laat?
Christien Neser se reeks tienerboeke oor die wel en weë van Elle Kroon is baie gewild, met selfs volwasse lesers wat nie kan wag om elke nuwe Elle-avontuur te verslind nie. Meer as 69 000 kopieë van hierdie uiters gewilde reeks is reeds verkoop.
Droomkans, die laaste hoofstuk in die Elle-reeks, sal aanhangers laat juig vir hul heldin – en trane laat afvee oor die skouspelagtige kragtoer waarmee hierdie topverkoperreeks ten einde loop. 'n Onvergeetlike boek.
Selfies, seksklets en slimfone: 'n Tiener se gids tot die internet
Emma Sadleir &Lizzie Harrison
Niefiksie vir tieners
As 'n tiener in vandag se tegnoverslaafde wêreld van sosiale media en internet dink jy dalk jy is piekfyn en jy weet presies wat jy doen. Tog: selfs JY weet nie van al die wetlike struikelblokke, verskuilde gevare en toekomstige implikasies van alles wat jy nou aanlyn doen, sien en plaas nie.
Selfies, seksklets en slimfone is die boek wat elke tiener (en hul ouers) móét lees. Dit dek al die belangrike kwessies wat tieners in die digitale era in die gesig staar, insluitende kuberboelies, seksklets, verslawing, internetveiligheid, pornografie, angstigheid, depressie, veiligheid en reputasie. Die boek is boonop spesifiek vir die Suid-Afrikaanse konteks geskryf. Hierdie boek sal jou op 'n verstaanbare, interessante en selfs prettige manier help om 'n gelukkige, bevredigende en – belangrikste van alles – veilige lewe aanlyn te hê.
Ek ♥ eenhorings
Illustrasies: Kim Martin
Verken 'n towerwêreld met hierdie fantastiese plakkerboek!
Ure se betowerende eenhoringpret is deel van hierdie boek!
Leer speel-speel woordeskat met jou gunsteling-diere.
Hierdie stewige kartonboek is propvol wonderlike diere – van reusagtige olifante tot piepklein skoenlappers en oulike babadiere. Die pragtige, kristalhelder foto's en lewendige illustrasies is in verskillende kategorieë gerangskik – van troeteldiere tot wilde diere en plaasdiere.
Woord-etikette moedig wys, benoeming en praatvaardighede aan, terwyl dit woordeskat en taal ontwikkel. My eerste 100 diere is ontwerp om in te lig en te vermaak, en is die begin van jou baba se leer-avontuur: die wêreld is ongelooflik, beeldskoon, interessant en prettig!
Die boek is ontwikkel saam met 'n opvoedkundige konsultant, Penny Coltman, om te verseker daar is genoeg om om oor te gesels, te leer en te glimlag; dit is geskep om die jong wetenskaplike van dag een af lief te maak vir boeke.
LAPA het vroeër vanjaar ook My eerste 100 woorde (9780799383898) uitgegee.
Anja kon haar geluk nie glo toe sy die vakature by die Hoë-Prestasie-sentrum in Pretoria in haar inboks sien nie. Dis so reg in haar kraal. Hulle soek 'n fisioterapeut wat deel is van 'n span medici en sportkundiges wat met belowende sportsterre werk. Nie alleen het sy die vereiste kwalifikasies nie, maar sy was in eie reg 'n sportster. Vir jare was sy die junior nasionale vrouetenniskampioen in die land. Dis ook hoekom die Universiteit van Kalifornië haar 'n sportbeurs aangebied het. Helaas het die opkikkerskandaal 'n einde aan haar sportdrome gebring. Die saak is wel in haar guns geskik, maar teen 'n duur prys. Haar dryfveer vir groot tennis is weg, en sy gaan lank aan die regskoste afbetaal. Hierdie is die geleentheid waarna sy soek, en sal haar in staat stel om weer in Suid-Afrika 'n nuwe begin te maak.
Maar toe gaan haar tannie Amelia dood, en sy moet terugkeer na haar geboortedorpie in KwaZulu-Natal, Glenville, om toe te sien dat die boedel afgehandel word. Sy ervaar baie konflik want haar eksverloofde, sy vrou en kind bly in die huis langs haar tannie. Anja het hom en die vrou in 'n vurige omhelsing betrap weke voor hulle sou trou, en is toe landuit. En nou gaan sy weer Henk se ouer broer, Riekert moet sien. Die man wat altyd met sy broeiende blik en donker oë regdeur haar kon sien …
Om jou te vind
Kristel Loots se vorige liefdesverhale is weer in 'n omnibus beskikbaar!
Loots is bekend vir haar fyn humorsin en besondere vermoë om haar karakters uit te beeld.
Hierdie omnibus is 'n samestelling van drie van haar se vorige liefdesverhale, Liefde op Vergeetbaai, Kiki se kroonprins en Sieraad uit as.
Liefde op Vergeetbaai: Irmariana koop die kothuis langs Zak de Beer, wat sy privaatheid beskerm en 'n muur tussen hulle wil oprig. Vergeetbaai is afgesonder en hulle loop mekaar (noodwendig) raak. Irmariana het Vergeetbaai toe gekom om weer heel te word en om te werk aan haar jongste kinderboek. Sy durf nie toelaat dat 'n man haar aandag aftrek nie. Selfs al is hy uiters aantreklik en betowerend.
Kiki se kroonprins: Kiki moet 'n onderhoud voer met 'n skatryk, hubare sakeman wat die erfgenaam van Kroukamp Internasionaal is, Olaf Kroukamp. Hulle voer klere en skoonheidsmiddele uit. Hy het ook 'n boek geskryf wat mense aan die praat het en verkoop selfs die filmregte daarvoor. Kiki lê hom voor toe hy met sy honde gaan stap. Later pas sy sy herehuis en honde op. Olaf wen 'n literêre prys en vra Kiki om hom te vergesel. Haar ekskêrel, Roger, sien die insetsel op televisie en spoor haar op. Hy doen alles in sy vermoë om Kiki en Olaf se verhouding te laat sneuwel.
Sieraad uit as: Janette gaan woon 'n week lank in afsondering as proefkonyn vir navorsing oor die rookgewoonte. Kameras volg inwoners se verslawing. Sy sukkel om haar gevoelens vir die ghoeroe, Marnitz Marais, te onderdruk. Janette is ook die troostante vir die tydskrif waarvoor sy as joernalis werk. 'n Super Girl sorg vir heelwat intrige en doen alles in haar vermoë om Marnitz en Janette se ontluikende verhouding te saboteer …
Kon dit nie maar 'n ouer tannie gewees het wat langs Lucy intrek nie? Of 'n stil skrywer? Nou is dit Lodewijk met sy breë skouers, glimlag en lieflike lang lyf. Sy wil trou met 'n kultureel-verfynde man, maar sy kan nie vir Lodewijk uit haar gedagtes kry nie.
Opa vir die liefde
Athina is uiteindelik gelukkig met haar lewe op die Griekse eiland, Antiparos. Sy het haar kat, winkel en haar geliefde 'Baba'. Toe Jason Haven met sy kuiltjies en pragtige lyf opdaag, ervaar sy vergete emosies. En met een soen steel hy haar vrede.
René spreek in hierdie verhaal mishandeling aan en die wyse waarop dit steeds na 'n tydperk 'n invloed op die persoon se lewe het.
Sy twyfel nie meer nie
Marisna is smoorkwaad vir die man wat voor haar motor ingedraai het. In die beplanning vir die volgende paar maande het sy nie tyd ingewerk om haar motor te laat regmaak nie … ook nie om verlief te raak nie. Maar haar hart sal tyd maak vir Riaan.